ไร้ปัญหา เสธ.ยอด คอนเฟิร์ม โสภิตา หายเจ็บทัน อชก. แน่
จอมพลังทีมชาติไทยชุดสู้ศึกเอเชียนเกมส์ ครั้งที่ 18 ซ้อมเข้มข้นที่แคมป์จังหวัดเชียงใหม่ ทุกคนร่างกายพร้อม มีแค่ แนน โสภิตา ธนสาร คนเดียว ที่ยังมีอาการเจ็บบริเวณเข่า แต่ช่วงเวลาที่เหลือสามารถรักษาให้หายทันได้ไม่มีปัญหา เสธ.ยอด พล.ต.อินทรัตน์ ยอดบางเตย นายกกิตติมศักดิ์สมาคมฯ เชื่อมั่นถ้าแต่ละคนทำสถิติได้เหมือนซ้อมมีลุ้นแน่นอน ด้านสมาคมกีฬายกน้ำหนักฯ จัดงานมอบเงินรางวัลจากกองทุนพัฒนากีฬาชาติ ให้นักกีฬา ผู้ฝึกสอน จากชุดชิงชนะเลิศแห่งโลกเมื่อปี 2560 รวมเบ็ดเสร็จเป็นเงิน 18,840,000 บาท,วันที่ 9 มิ.ย. 61 ความเคลื่อนไหวของจอมพลังทีมชาติไทย ชุดเข้าร่วมการแข่งขันกีฬาเอเชียนเกมส์ ครั้งที่ 18 ระหว่างวันที่ 18 ส.ค.-2 ก.ย.นี้ ที่ประเทศอินโดนีเซีย ล่าสุดยังคงฝึกซ้อมกันอย่างเข้มข้นที่แคมป์ในจังหวัดเชียงใหม่ จากนั้นช่วงเย็นวันเดียวกัน ที่ห้องอาหารฝรั่งเศส เลอร์ ดอร์ก ดอร์ จังหวัดเชียงใหม่ สมาคมกีฬายกน้ำหนักสมัครเล่นแห่งประเทศไทย นำโดย มาดามบุษ นางบุษบา ยอดบางเตย นายกสมาคมฯ และ เสธ.ยอด พล.ต.อินทรัตน์ ยอดบางเตย นายกกิตติมศักดิ์สมาคมฯ ได้จัดให้มีงานมอบเงินรางวัลจากกองทุนพัฒนากีฬาแห่งชาติ ให้นักกีฬา ผู้ฝึกสอน จากชุดเข้าร่วมการแข่งขันยกน้ำหนักชิงชนะเลิศแห่งโลก เมื่อปี 2560 ที่ประเทศสหรัฐอเมริกา ที่ช่วยกันคว้ามาได้ทั้งหมด 5 เหรียญทอง 7 เหรียญเงิน 3 เหรียญทองแดง รวมเบ็ดเสร็จเป็นเงิน 18,840,000 บาท,สำหรับรายละเอียดเหรียญรางวัลและเงินรางวัล ที่นักกีฬาได้รับจากกองทุนพัฒนาการกีฬาแห่งชาติ มีดังนี้ โสภิตา ธนสาร 3 เหรียญทอง ได้รับ 4,500,000 บาท, ธัญญา สุขเจริญ 1 เหรียญทอง 2 เหรียญเงิน ได้รับ 3,500,000 บาท, สุกัญญา ศรีสุราช 1 เหรียญทอง 1 เหรียญเงิน ได้รับ 2,500,000 บาท, ไตรรัตน์ บุญสุข 2 เหรียญเงิน ได้รับ 2,000,000 บาท, วิทูรย์ มิ่งมูล 1 เหรียญเงิน 1 เหรียญทองแดง ได้รับ 1,400,000 บาท, รัตนวรรณ์ วามะลุน 1 เหรียญเงิน 1,000,000 บาท, จิราพรรณ นันทวงษ์ 1 เหรียญทองแดง ได้รับ 400,000 บาท และ ดวงอักษร ใจดี 1 เหรียญทองแดง ได้รับ 400,000 บาท รวมนักกีฬา 15,700,000 บาท ส่วนผู้ฝึกสอน ได้รับรวม 3,140,000 บาท,เสธ.ยอด พล.ต.อินทรัตน์ เปิดเผยถึงความพร้อมของนักยกลูกเหล็กทีมชาติไทย ชุดสู้ศึกเอเชียนเกมส์ 2018 ว่า หลังจากนักกีฬาเดินทางกลับจากการฝึกซ้อมที่ประเทศญี่ปุ่น 2 สัปดาห์ ก็เร่ิมเดินหน้าฝึกซ้อมในแคมป์จังหวัดเชียงใหม่มาอย่างต่อเนื่อง ภาพรวมถือว่าทุกคนมีร่างกาย และจิตใจที่พร้อมเต็มที่ มีเพียงแค่ แนน โสภิตา ธนสาร เจ้าของเหรียญทองโอลิมปิกเกมส์ 2016 ที่นครริโอ เดอจาเนโร ประเทศบราซิล เพียงคนเดียว ที่ยังมีอาการเจ็บบริเวณเข่าอยู่ ซึ่งเจ้าตัวจะต้องเดินทางมาให้ทีมแพทย์ และทีมวิทยาศาสตร์การกีฬา ของการกีฬาแห่งประเทศไทย (กกท.) ดูแลรักษาอย่างใกล้ชิดที่กรุงเทพฯ แต่อย่างไรก็ตาม ในช่วงเวลาที่เหลือ สามารถรักษาให้หายทันได้ ไม่มีปัญหาแต่อย่างใด,ส่วนความหวังในเอเชียนเกมส์ครั้งนี้ เชื่อมั่นว่า ถ้าแต่ละคนทำสถิติได้เหมือนเวลาซ้อม มีลุ้นอย่างแน่นอน พล.ต.อินทรัตน์ กล่าวในตอนท้าย.
จอมพลังทีมชาติไทยชุดสู้ศึกเอเชียนเกมส์ ครั้งที่ 18 ซ้อมเข้มข้นที่แคมป์จังหวัดเชียงใหม่ มีแค่ แนน โสภิตา ธนสาร คนเดียว ที่ยังมีอาการเจ็บบริเวณเข่า แต่ช่วงเวลาที่เหลือสามารถรักษาให้หายทันได้
นักกีฬายกน้ำหนักทีมชาติไทย,เอเชียนเกมส์ 2018,พล.ต.อินทรัตน์ ยอดบางเตย,เสธ.ยอด,สมาคมยกน้ำหนักสมัครเล่นแห่งประเทศไทย